|  |
| --- |
| ***Директни плащания*** |

**1. На 1 април бяха изплатени 32 597 628 млн. лв. по схемата за обвързано подпомагане за протеинови култури за Кампания 2020.** Подпомагането е насочено към 16 081 производители, кандидати по схемата. Ставката беше определена със Заповед № РД 09-286 от 29.03.2021 г. на министъра на земеделието, храните и горите и е в размер на 259,22 лева на хектар. Право на подкрепа по схемата за обвързано подпомагане за протеинови култури имат производители на територията на цялата страна, които стопанисват и заявяват за подпомагане минимум 0,5 ха допустими площи (заедно или поотделно) от следните протеинови култури: фасул (зърно), леща, нахут, грах за зърно (зимен и пролетен) и зелен грах, фъстъци, соя, бакла, люцерна, еспарзета, фий, детелина, вигна, бурчак, лупина, звездан и/или смески от тях.

**2. На 24 март 2021 г. се проведе онлайн заседание на Комитета по директни плащания.** Комисията представи направените промени в проекта на регламент за дерогации от няколко регламента относно някои административни проверки и проверки на място, приложими в рамките на ОСП. Също така Комисията разясни, как следва да бъде завишена степента на контрол в съответствие с предложената дерогация. Допълнително предостави и разяснения по повдигнати от държавите членки въпроси. По отношение на бъдещата системата за мониторинг на площта, Комисията представи своята концепция и постави началото на дискусия за това как може да бъде полезна тази система през бъдещия програмен период. На заседанието беше обсъден и първи проект на документ „Въпроси и отговори“ относно разпоредбите приложими за схемите за подпомагане на животни.

|  |  |
| --- | --- |
| ***Пазарна подкрепа*** |  |

**3. Отзвук от предложеното от ЕП регулиране на пазара на захар.** В процеса на обсъждане на Реформата на Общата селскостопанска политика (ОСП) Европейският парламент направи предложения за допълнителни изменения на Регламент № 1308/2013 за установяване на обща организация на пазарите на селскостопански продукти. Част от тях имат отношение към сектора на Захарта и са свързани с: добавяне в обхвата на регламента в чл.1 на захарно цвекло и захарна тръстика; добавяне на бялата захар към продуктите, отговарящи на условията за публична интервенция; отчитане на цените на пазарите на захар (цвекло /тръстикова захар/етанол). По този повод Комитетът на европейските потребители на захар (CIUS) призова Съвета и Комисията да не отстъпват на призивите на Европейския парламент за връщане към по-регулиран пазар на захар в ЕС. В светлината на Съвета по земеделие и рибарство на 22-23 март 2021 г. и така наречения „супер триалог“ на 26 март 2021 г., CIUS публикува изявление, противопоставящо се на идеята за засилено управление на пазара. Генералният секретар на CIUS Мюриел Кортер определи позицията на ЕП относно Регламента за общата организация на пазара (ООП) като „неразбираема“, настоявайки, че „европейският сектор на захарта е много конкурентен и вече е защитен от силно ограничен внос, който в момента е на рекордно ниски нива." „Добавянето на повече инструменти за намеса е напълно ненужно и би било в ущърб на цялата конкурентна верига за доставка на захар“ коментира тя. Пазарът би получил „много грешен сигнал“ от „връщане към пазарна намеса, вместо пазарна ориентация“.

|  |  |
| --- | --- |
| ***Визия за ОСП след 2020 г.*** |  |

**4. Mинистрите по селско стопанство в провинциите на Германия постигнаха споразумение за подхода при прилагане на реформираната ОСП, асоциацията на фермерите реагира.** Министрите по селско стопанство на всяка от провинциите в Германия постигнаха споразумение за прилагането на реформираната ОСП, като планират да се насочат 47% от разходите за селско стопанство към постигане на екологични цели. По време на среща в Берлин през миналата седмица (25-26 март), 16-те провинции изготвиха документ озаглавен „Национален проект за ОСП след 2023 г.“, където са изложени техните виждания как да се прилага ОСП в Германия. Министрите призовават 25% бюджета за директни плащания да се използва за еко-схеми, както и да има нарастващо годишно прехвърляне на средства от Стълб 1 към Стълб 2, в размер на 11% през 2024 г., 12.5% през 2025 г. и 15% през 2026 г. Предвиждат се също 5% за екологични условия (като например, оставяне на част от площите като необработваеми) и 2% за обвързана подкрепа на овце, кози и крави с телета. Г-н Волфрам Гюнтер, министър по селско стопанство на Саксония, като председател на срещата заяви, че компромисното споразумение е постигнато след обсъждания, продължили 33 часа и добави, че усилието напълно си е заслужавало. Според него, „в момента се прилага селскостопанска система, от която не са доволни нито потребителите, нито производителите, нито организациите, които защитават околната среда, климата, биоразнообразието и хуманното отношение към животните“. Постигнатото споразумение ще позволи да се изпълни „тежката рамка“ на стратегията „От фермата до трапезата“ и Зелената сделка. Също така, министърът на Саксония изтъкна, че трябва „да се държат под око перспективите за доходите на земеделските стопани“. Според правителството на Саксония, решението на министрите ще означава, че от общо 6 млрд. евро годишен бюджет на Германия за ОСП, 3.5 млрд. евро ще бъдат използвани за „устойчиво развитие и публични блага“. Министърът по селско стопанство на Саксония добави, че „продължава напредъка към целта от 100%“. Министърът призова също федералното правителство на Германия да „одобри и приложи това единодушно решение“, като изрази надежда, че европейските съ-законодатели вече ще постигнат споразумение по време на триалозите. Министърът каза също, че за тях е важно да са уверени, че „няма да се прилагат повече тавани и намаления на плащанията“. Обърна внимание, че „вече е премахнато неравностойното положение на стопанствата с източна Германия“. Сделката на 16-те министри на провинции предвижда също осигуряване на допълнително подпомагане на младите земеделски стопани, като за целта ще бъде заделен 2% от бюджета за директни плащания, което ще позволи допълнително финансиране от приблизително 70 евро/ха за стопанство до 120 ха. С цел намаляване на административната тежест за дребните земеделски стопани, в споразумението се предвижда да отпадане системата с права за плащане за тези стопанства. Също така контролът за дребните земеделски стопани трябва да е значително опростен „където е подходящо“. Документът съдържа и предложение за еко-схеми, включително доброволно увеличаване на непроизводствените площи (като например, площи под угар или елементи на пейзажа, засаждане с цъфтящи цветя на зони или ивици в обработваеми площи). Ще се предприемат действия за още по-диверсифицирано засаждане, с най-малко 10% бобови култури и най-малко 5 различни вида плодове. Г-жа Юлия Кльокнер, федерален министър на селското стопанство (също присъства на срещата като гост и съветник). Тя заяви след срещата, че е напълно „реалистично“ заделянето на 25% от бюджета за директни плащания за изпълнение на еко-схеми, като обърна отново внимание на тяхната позиция, че „дейностите, насочени за опазване на околната среда, не са включени единствено в еко-схемите“. Според нея „се изисква много от селското стопанство, но са готови да съдействат и да се движат заедно с промяната на системата, докато има баланс между икономическите, екологични и социални аспекти“. Също така, г-жа Кльокнер подчерта важността на осигуряването на продоволствената сигурност, „поради което гарантирането на доходите на земеделските стопани е важен аспект на ОСП“. Вследствие на споразумението на министрите по селско стопанство на 16-те провинции, Асоциацията на фермерите в Германия предупреди за настъпването на „сериозни намаления в субсидиите за фермерите“. Г-н Йоаким Руквид, председател на асоциацията, остро критикува компромисното споразумение на 16-те министри. Той посочи, че „това ще предизвика структурни промени“, а „прехвърлянето на средства от Стълб 1 към Стълб 2 е сериозно, без да има никакви гаранции, че тези средства ще бъдат използвани напълно от фермерите“. Според него, вследствие на това споразумение, ще настъпят „драстични намаления от 40% на директните плащания“. Той добави, че тези намаления могат да бъдат ограничени „ако еко-схемите и агро-екологичните интервенции по Стълб 2 се изготвят по такъв начин, че да гарантират използването на тези преразпределени средства“. От асоциацията вече са направили предложения за „прости, привлекателни и ефективни екологични мерки, с икономически интерес“.

**5. Следващи стъпки за дискусиите по ОСП.** По отношение на следващите стъпки за дискусиите за ОСП, техническите дискусии ще започнат веднага след Великден (6 април). Следващите триалози за ОСП са предвидени на 16 април за Регламента за стратегическите планове, 21 април - вероятно отново на 12 май – за Регламента за общата организация на пазара (CMO) и 23 април за Хоризонталния регламент. Председателството ще се срещне с делегациите на държавите членки в Специалния комитет по селско стопанство (СКСС) на 12 април. Предвиденият двудневен Съвет по земеделие и рибарство в Люксембург на 26-27 април сега е съкратен до еднодневен чрез видеоконференция. Обсъжда се друг „супер триалог“ през май.

|  |  |
| --- | --- |
| ***Още от ЕС и света*** |  |

**6. Група младежи, екоактивисти за климата, водени от Грета Тунберг, призоваха зам.- председателя на ЕК Франс Тимерманс да оттегли предложението за ОСП, ако то не е приведено в съответствие с климатичните амбиции на Европейската Зелена сделка и Парижкото споразумение за климата.** След виртуална среща между Франс Тимеранс и четирима от движението "Петъци за бъдеще" на 30 март, 18-годишната шведска активистка Тунберг заяви пред „Политико“, че „наистина трябва да бъдем реалисти и да кажем, че времето за малки стъпки в правилната посока отдавна е отминало и не можем да отклоняваме поглед от науката." Медията цитира шведската тийнейджърка, която призова Комисията да се позовава на данните от науката и да каже още веднъж, че според общата наука случващото се не е в съответствие с Парижкото споразумение и не е в съответствие с целта глобалното затопляне да бъде ограничено до под 2 градуса по Целзий, дори по възможност до 1,5 градуса. През ноември 2020 г. Тимерманс предложи изпълнителната власт на ЕС да е готова да оттегли предложението си за ОСП, ако то не достигне нивото на амбиция, предвидено в Зелената сделка. По време на виртуалния разговор от 30 март, Тимерманс заяви, че не би било демократично да решава политиката на Комисията сам и да приема предложението за замяна на ОСП с ново предложение. Той се ангажира да следи отблизо междуинституционалните дискусии на ниво триалог. В туит, публикуван след срещата, Тимерманс заяви, че срещата е дала възможност да се обсъди „спешността на борбата с климатичните промени и кризите с биоразнообразието и продължаващите преговори за бъдещата ОСП." Той заяви, че ЕК „остава ангажирана ОСП да изпълни целите на Европейската Зелена сделка“. Призна, че „не е лесно“, но „все пак е възможно“. Медиите съобщават, че Тимерманс е предложил да се срещне с младежката организация "Петъци за бъдеще" отново.